《大雅堂》
宋代·释居简

少陵何人斯，曰似司马迁。太史牛马走，于此何有焉。

瞢者瞢不理，知言超言前。政如春在花，春岂必丑妍。

又如发清弹，意岂必在弦。悠悠云出山，滔滔水行川。

云水山川行，莫测何能然。不知其谁知，软语黄庭坚。

庭坚语弗软，壮折滟滪颠。尽写剑硖诗，不数金薤篇。

密付草玄后，夜光寒烛天。扁作大雅堂，醉墨犹明鲜。

至今百岁后，此意惟心传。炎宋诸王孙，传癖不复痊。

闭户阅宗派，尚友清社贤。吕韩俨前列，芳蜡然金莲。

三洪偕二谢，病可携瘦权。夺胎换骨法，妙处尤拳拳。

疏越正始音，细取麟角煎。亦有老斲轮，堂下时蹁跹。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。